Man ernstig beseer toe kaper oor hom ryJaco Coetzee. Foto: Facebook. Jaco Coetzee (30) is in ŉ ernstige toestand in die hospitaal opgeneem nadat sy voertuig Dinsdagaand in Secunda, Mpumalanga, gekaap en die kaper hom uit die bewegende bakkie geskop en oor hom gery het. Albert Coetzee, Jaco se pa, het aan Maroela Media gesê Jaco het Dinsdag omstreeks 20:00 ŉ pastei by ŉ vulstasie in Secunda gaan koop. “Ons het later op die kameras gesien hoe ŉ man saam met hom in sy bakkie klim toe hy in die bakkie klim en hom na die passasiersitplek oorgeskop het,” het Coetzee vertel. Die man het met Jaco steeds in die bakkie weggejaag en hom later uit die bewegende bakkie geskop. “Jaco het vir so lank as wat hy kon, vasgeklou en is saam met die bakkie gesleep. Ek weet nie of hy gelos het omdat die spoed te hoog geraak het en of hy net nie meer kon vashou nie,” het Coetzee gesê. Volgens Coetzee het die kaper Jaco weer in die bakkie gelaai en met hom na ŉ parkie gery. Daar het hy hom op die grond gesit en met die agterwiel van die voertuig oor Jaco gery. Coetzee vertel dat ŉ vrou Jaco daar sien lê het en haar paniekknoppie gedruk het. “Die veiligheidswagte het hom daar aangetref en dadelik die paramedici gekontak.” Volgens Coetzee is Jaco in die Mediclinic Highveld opgeneem met ŉ gebreekte borsbeen, ses gebreekte ribbes en erge wonde aan sy kop soos wat hy oor die pad gerol het. “Hy het omtrent nie ŉ vel op sy liggaam oor nie. Gelukkig is hy ŉ fris, sterk man.” Coetzee vertel dat Jaco oorgeplaas moes word na ŉ ander hospitaal, maar nie met die ambulans vervoer wou word nie. “Ek het hom toe gaan haal en hy lê nou in Life Wilgers-hospitaal in Pretoria in ŉ algemene saal.” Coetzee sê hy hoop Jaco sal voor Saterdag ontslaan word sodat hy sy [Albert] se verjaarsdag saam met hom kan deurbring. Volgens hom is Jaco se bakkie “sy kantoor”, aangesien hy in die boubedryf is. “Al sy gereedskap, selfoon, beursie, kaarte, ens. is gesteel. Sy Isuzu-bakkie met die nommerplaat FMM 245 MP is ook gesteel.” Kapt. Bettina Zondo, woordvoerder van die polisie, het gesê daar is nog nie so ŉ saak by die polisie aangemeld nie. “Van die beamptes hier is bewus van die voorval, maar daar is nog nie so ŉ saak aangemeld nie – dalk is dit omdat hy nog in die hospitaal is,” het Zondo gesê.